花月長吟
作者：邵雍
朝代：宋

paragraphs: 少年貪讀兩行書，人世樂事都如愚。
而今却欲釋前憾，柰何意氣難如初。
每逢花開與月圓，一般情態還何如。
當此之際無詩酒，情亦願死不願甦。
花逢皓月精神好，月見奇花光彩舒。
人與花月合爲一，但覺此身遊蕊珠。
又恐月爲雲阻隔，又恐花爲風破除。
若無詩酒重收管，過此又却成輕辜。
可收幸有長詩篇，可管幸有清酒壺。
詩扁酒壺時一講，長如花月相招呼。
有花無月愁花老，有月無花恨月孤。
月恨只憑詩告訴，花愁全仰酒枝梧。
月恨花愁無一點，始知詩酒有功夫。
些兒林下閑踈散，做得風流罪過無。